钦定古今图书集成/明伦汇编/氏族典/第188卷 > 萧明
## 钦定古今图书集成/明伦汇编/氏族典/第188卷 > 萧明

按《北齐书萧明传》，“明，兰陵人，梁武帝长兄长沙王懿
之子，在其本朝封须阳侯。太清中，以为豫州刺史。梁
主既纳侯景，诏明率水陆诸军趋彭城，大图进取。明
渡淮未几，官军破之，尽俘其众。魏帝升门楼，亲引见
明及诸将帅，释其禁，送于晋阳，世宗礼明甚重。天保
六年，梁元为西魏所灭，显祖诏立明为梁主。前所获”
梁将湛海珍等皆听从明归，令上党王渶率众以送是时，梁太尉王僧辩、司空陈霸先在建业，推晋安王
方智为太宰、丞相。显祖赐僧辩、霸先玺书，僧辩未奉
诏，上党王进军破东关，江表危惧，僧辩乃启上党求
纳明。于是梁舆东度，齐师北反，侍中裴英起卫，送明
入建邺，遂称尊号，改承圣四年为天成元年，以方智
为太傅，授王僧辩大司马。明上表，遣第二息章驰到
京都，拜谢宫阙。冬，霸先袭杀僧辩，复立方智，以明为
太傅、建安王。明年，诏征明，明疽发背死。梁将王琳在
江上，与霸先相抗，显祖遣兵纳梁永嘉王萧庄主梁
祀。九年三月，即帝位于郢州，年号天启。王琳摠其军
国，追谥明曰“闵皇帝。”明年，庄为陈人所败，遂入朝，封
为侯。后主亡之日，庄在邺，饮气而死。